মঙ্গলবার কলকাতায় পেট্রলের দাম গিয়ে দাঁড়িয়েছে ৮১.০২ টাকা। অন্যদিকে, ডিজেলের দাম ছুঁয়েছে ৭১.৮২ টাকা প্রতি লিটার। এরকম এক অবস্থায় প্রতিবাদে পথে নেমেছে তৃণমূল
 নিজস্ব প্রতিবেদন: পেট্রোপণ্যের মূল্যবৃদ্ধিকে সামনে রেখে কেন্দ্রের বিরুদ্ধে সুর চড়ালেন অভিষেক বন্দ্যোপাধ্যায়। যুব তৃণমূল সভাপতির তোপ,  ভয় দেখিয়ে তৃণমূলকে চুপ করানো যাবে না। সিবিআই-এর ভয় দেখিয়েও লাভ হবে না। ২০১৯-এ দিল্লি জয়ের রাস্তা দেখিয়ে দিয়েছে কর্নাটক। পেট্রল-ডিজেলের দাম বৃদ্ধিতে নাজেহাল গোটা দেশ। দাম কমানোর কোনও চেষ্টাই লক্ষা করা ‌যাচ্ছে না। কর্ণাটকে বিধানসভা নির্বাচন শেষ হতেই টানা ১৫ দিন ধরে বেড়ে চলেছে পেট্রলের দাম। এনিয়ে আগেই সরব হয়েছিলেন তৃণমূল নেত্রী। এবার সেই ইস্যুকে সামনে রেখে অভিষেক বন্দ্যোপাধ্যায়ের নেতৃত্বে মেয়ো রোডে ধরনায় বসলেন তৃণমূল সমর্থকরা। এদিনে ধরনামঞ্চ থেকে অভিষেক বলেন, ‘কর্ণাটক থেকে বিজেপির ভাঙন শুরু হয়ে গিয়েছে। বলতে গেলে বিজেপির ধ্বংসের খুঁটি পুজো হয়ে গিয়েছে। গোটা প্রক্রিয়ার সূচনা করে দিয়েছেন আমাদের নেত্রী। আগামী লোকসভা নির্বাচনে সেই প্রক্রিয়া সম্পন্ন করে দেখিয়ে দেবে বিরোধীরা।’ উল্লেখ্য, মঙ্গলবার কলকাতায় পেট্রলের দাম গিয়ে দাঁড়িয়েছে ৮১.০২ টাকা। অন্যদিকে, ডিজেলের দাম ছুঁয়েছে ৭১.৮২ টাকা প্রতি লিটার। এরকম এক অবস্থায় প্রতিবাদে পথে নেমেছে তৃণমূল, সিআইটিইউ-সহ একাধিক বিরোধী দল। ধরনায় অংশ নেন পার্থ চট্টোপাধ্যায়, মণীষ গুপ্ত, শশী পাঁজা, কাকলি ঘোষ দস্তিদার সহ তৃণমূলের একাধিক নেতা। প্রধানমন্ত্রীর সমালোচনা করে পার্থ চট্টোপাধ্যায় এদিন বলেন, ‘এমন অনাবাসী প্রধানমন্ত্রী আগে কখনও দেখিনি। একমাত্র ভোটের প্রচার ছাড়া সাধারণ মানুষের পাশে দাঁড়ানোর ক্ষেত্রে ‌যে ভূমিকা প্রধানমন্ত্রীর নেওয়া উচিত ছিল তা তিনি নেননি।’